dh-unibe/image-text_koenigsfelden-charters-post-1500 huggingface dataset:
Ich, Albr von Bussnang, frye lantrichtˀ in Thurgoͤw, tuͦn kunt aller menklich mit disem brief, daz ich bi
Wintˀthur uff dem lantag an dem naͤchsten fritag naͧch ùnser froͧwen tag ze der liechtmis offenlich ze
gerichte sazz. und kam da fùr mich in gerichte Uͦlrich Gernnaͤss von Melingen und Verena, sin eliche
husfroͧwe, und bewisen da vor mir mit zwein erber mannen und mit geswornen eiden, daz der acker,
an der Breiti bi Mellingen gelegen an Heinrichs Phisters acker, daz den Adelheit Schererin Uͦlrich
Scherer, ir sun, saͤligen, geben hetti, und daz der selb acker ein erb guͦt wˀe und jerlichs zinsti
an daz gotzhus von Sant Gallen, dar an si Claws Scherer von Mellingen sumt und irte an eim vierden
teil des vorgen̄ ackers. und do daz bewist wart, do wart nach mines, des vorgen̄ richters, frag
mit gesamnoten urteil erteilt, daz der vorgen̄ Uͦlman Gernnaͧss und Verena, sin eliche husfruͧwe,
einen vierden teil des vorgen̄ ackers mit aller zuͦgehoͤrde mit den rechten behebt sol haben,
und daz in der vorgen̄ Claws Scherˀ nu und hie nach dar an nit sumen noch irren sol in keinˀleig wis.
taͤtti er des nit, so soͤlti man von im richten mit der aͤchte. und des ze urkùnde so han ich, der vorgen̄
lantrichter, inen disen brief besigelten geben mit des langerichtes anhangendem insigel, geben an dem
vorgen̄ lantag in dem jare, do man zalt von gotts gebùrte drùtzehen hùndert jar, nùnzig jar und
dar nach in dem ersten jar. ✳
Königsf. 416
iiij
Staatsarchiv
AARGAU
der Gernas
K ✳ T ✳ 91 ✳
xvj
Kgsf. 416